## Susana Camarero lamenta que el repartiment de les ajudes del 0,7 % de l'IRPF que fa el Govern arribe “tard” a les entitats socials

*** La vicepresidenta segona ha assistit al Consell Territorial de Serveis Socials i del Sistema per a l'Autonomia i Atenció a la Dependència
* Qualifica de “nyap” la gestió i coordinació del programa de repartiment d'aliments a les persones més vulnerables**

La vicepresidenta segona i consellera de Serveis Socials, Igualtat i Habitatge, Susana Camarero, ha lamentat hui que el repartiment del qual és responsable el Ministeri de Drets Socials i Agenda 2030 de les ajudes del 0,7 % de l'Impost sobre la Renda de les Persones Físiques i de l'Impost de societats arribe “tard” a les entitats socials.

Camarero ha fet estes declaracions després de la reunió del Consell Territorial de Serveis Socials i del Sistema per a l'Autonomia i Atenció a la Dependència celebrat este dimarts per a abordar este repartiment, entre altres assumptes.

La vicepresidenta segona ha explicat que, després de la pressió de les comunitats autònomes, s'ha introduït en l'ordre del dia de la reunió un punt sobre la sol·licitud d'informació del Programa d'Assistència Material Bàsica, que treballa per fer accessible el dret d'alimentació de les persones més vulnerables.

A parer seu, el Ministeri “no ha sabut gestionar els fons”, el programa dels quals hauria d'haver començat en 2021 i no es posarà en marxa fins a l'any 2025. La vicepresidenta ha qualificat de “nyap” la gestió d'estos fons, que “seguim sense tindre'ls”.

A més, ha afegit, “ens forcen a un sistema en el qual solament podrem atendre famílies amb fills i filles, excloent la resta de persones vulnerables com les persones majors, víctimes de violència masclista, persones amb discapacitat o qualsevol altra persona vulnerable que no tinga descendents”.

En este sentit, Camarero ha indicat que des de la Comunitat Valenciana s'ha insistit en la necessitat “d'establir comissions de treball bilaterals, ampliar els perfils de les persones beneficiàries i complir amb els calendaris fixats”, de manera que deixen de pagar les persones més vulnerables “les conseqüències de la descoordinació del Govern i la seua falta de compromís”. Tot això suposa que els ciutadans més desfavorits “no puguen beneficiar-se dels fons europeus fins a 2025”.

Fecha: 24/10/2023